KOMISIJOS SPRENDIMAS
2005 m. rugpjūčio 29 d.
dėl Europos Parlamento ir Tarybos direktyvoje 1999/5/EB minimų esminių reikalavimų užtikrinant radijo švyturių Cospas-Sarsat naudojimo galimybę pagalbos tarnyboms
(pranešta dokumentu Nr. C(2005) 3059)
(Tekstas svarbus EEE)
(2005/631/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. kovo 9 d. Europos Parlamento ir Tarybos direktyvą Nr. 1999/5/EB dėl radijo ryšio įrenginių ir telekomunikacijų galinių įrenginių bei abipusio jų atitikties pripažinimo (1), ypač į jos 3 straipsnio 3 dalies e punktą,
kadangi:
(1)
Tam tikri radijo švyturiai - jūriniai avariniai radijo plūdurai (EPIRB), 406 MHz dažniu palaikantys ryšį su sistema Cospas-Sarsat, yra Globalinės avarijų ir saugos jūroje sistemos (GMDSS) dalis.
(2)
Pagal 2003 m. rugsėjo 4 d. Komisijos sprendimą 2004/71/EB dėl esminių reikalavimų jūrų radijo ryšio įrenginiams, kurie skirti naudoti laivuose, nepatenkančiuose į SOLAS taikymo sritį, ir dalyvauti globalinėje jūrų avarinio ryšio ir saugumo sistemoje (GMDSS) (2), EPIRB gamintojai turi užtikrinti tokią šių įrenginių konstrukciją, kad pastarieji veiktų tinkamai, atitiktų visus GMDSS eksploatacijos reikalavimus nelaimės sąlygomis ir užtikrintų aiškų ir patikimą ryšį.
(3)
Tačiau kitos paskirties radijo švyturiai nepatenka į Direktyvos 2004/71/EB taikymo sritį. Kadangi tikimasi, kad šių tipų radijo švyturiai Cospas-Sarsat bus plačiai naudojami kaip avariniai švyturiai, būtina numatyti, kad tais atvejais, kai jie patenka į Direktyvos 1999/5/EB taikymo sritį, jų konstrukcija turėtų būti tokia, kad jie veiktų tinkamai pagal nustatytus eksploatacijos reikalavimus ir atitiktų visus sistemos Cospas-Sarsat reikalavimus.
(4)
Šiame sprendime nustatytos priemonės atitinka Telekomunikacijų atitikties įvertinimo ir rinkos priežiūros komiteto nuomonę,
PRIĖMĖ ŠĮ SPRENDIMĄ:
1 straipsnis
Šis sprendimas taikomas radijo švyturiams, skirtiems 406 MHz dažniu palaikyti ryšį su sistema Cospas-Sarsat ir nepatenkantiems į Sprendimo 2004/71/EB taikymo sritį.
2 straipsnis
1 straipsnyje minėtų radijo švyturių konstrukcija užtikrina tinkamą jų veikimą pagal nustatytus eksploatacijos tokioje aplinkoje, kokioje jie gali būti naudojami, reikalavimus. Atitikdami visus sistemos Cospas-Sarsat reikalavimus, nelaimės sąlygomis jie užtikrina aiškų, patikimą ir didelio tikslumo ryšį.
3 straipsnis
Šis sprendimas skirtas valstybėms narėms.
Priimta Briuselyje, 2005 m. rugpjūčio 29 d.